
Περίληψη
Στην παρούσα εργασία παρουσιάζονται τα αποτελέσματα κοινής δράσης Δευτεροβάθμιας και Τριτοβάθμιας εκπαίδευσης στο μάθημα της Βιολογίας. Το εκπαιδευτικό σενάριο περιλάμβανε εργαστηριακές ασκήσεις μικροσκοπίας για τους μαθητές της Α΄ τάξης Γυμνασίου που πραγματοποιήθηκαν στο χώρο του σχολείου από Καθηγητές Πανεπιστημίου.  Παράλληλα, έγινε διερεύνηση του μακροπρόθεσμου αντίκτυπου της δράσης σε μαθητές που παρακολούθησαν την ίδια δράση ένα χρόνο πριν. Η αποτίμηση ένα χρόνο μετά δείχνει θετική επίδραση του εργαστηρίου κυρίως στην εμπειρία και τη στάση τους ως προς τη βιολογία και λιγότερο στη διατήρηση της γνώσης που αποκτήθηκε.  

Λέξεις-κλειδιά: Διδασκαλία Βιολογίας, Συνεργασία Δευτεροβάθμιας-Τριτοβάθμιας Εκπαίδευσης


Εισαγωγή

Στην παρούσα εργασία παρουσιάζονται το διδακτικό σενάριο και τα αποτελέσματα της συνεργασίας μεταξύ του Τμήματος Γεωπονίας του Πανεπιστημίου Πελοποννήσου και του 7ου Πειραματικού Γυμνασίου Καλαμάτας. Η εργασία πρωτοτυπεί για δύο λόγους. Πρώτον, δεν επισκέφτηκαν οι μαθητές τους χώρους του Πανεπιστημίου, αλλά οι εργαστηριακές ασκήσεις  πραγματοποιήθηκαν στο σχολείο τους από Καθηγητές Πανεπιστημίου. Δεύτερον, το ίδιο ερωτηματολόγιο δόθηκε και στους μαθητές της Β΄ Γυμνασίου που είχαν παρακολουθήσει την ίδια δράση ένα έτος πριν. Σκοπός η διερεύνηση της μακροπρόθεσμης ανάκλησης και της αναδρομικής αποτίμησης της μαθησιακής εμπειρίας των μαθητών (Mori 2024, Nesimyan-Agadi 2022, Ní Chorcora et al. 2025, Sarmiento et al.  2023, Schmid et al. 2015).

Πραγματοποιήθηκε το Μάιο ώστε να έχει ολοκληρωθεί η ύλη του μαθήματος και οι εργαστηριακές ασκήσεις αντιστοιχούν στην διδακτική ύλη της Βιολογίας της Α΄ Γυμνασίου. Οι ερωτήσεις του ερωτηματολογίου (Παράρτημα 1.) στην Α΄ Γυμνασίου 1-5 στοχεύουν στην άμεση αξιολόγηση, ενώ στη Β΄ Γυμνασίου στην μακροχρόνια ανάκληση-διατήρηση της γνώσης. Οι 6-9 την άμεση ή μακροπρόθεσμη μαθησιακή εμπειρία από τη δράση. Η 10 είναι μία ανοιχτή ερώτηση ανατροφοδότησης. 

Κάθε διδακτική ώρα οι μαθητές ενός τμήματος της Α΄ Γυμνασίου προσέρχονται στο χώρο του εργαστηρίου του σχολείου τους. Χωρίζονται σε μικρές ομάδες με επί κεφαλής έναν Καθηγητή του Πανεπιστημίου πραγματοποιούν τις ασκήσεις: Μικροσκοπική παρατήρηση τμήματος εσωτερικής επιδερμίδας του χιτώνα του βολβού κρεμμυδιού, χλωροπλαστών φύλλου μολόχας, τριχιδίων ελιάς, αμυλόκοκκων πατάτας και μεταφορά ουσιών στα φυτά. Στο τέλος οι μαθητές ανώνυμα απαντούν στο ερωτηματολόγιο. Παράλληλα, το ερωτηματολόγιο δόθηκε σε μαθητές της Β΄ Γυμνασίου, οι οποίοι ένα έτος πριν, συμμετείχαν στην ίδια δράση. 

Αποτελέσματα - Συζήτηση
Τα αποτελέσματα των ερωτηματολογίων παρουσιάζονται στον Πίνακα 1. 

Πίνακας 1: Ποσοστό μαθητών που έδωσε τη σωστή απάντηση (ερωτήσεις 1-5) ή απάντηση ΝΑΙ (ερωτήσεις 6-9). Το υπόλοιπο από το 100 % ποσοστό αντιστοιχεί στη λάθος απάντηση ή ΟΧΙ. 

	ΕΡΩΤΗΣΕΙΣ 1-5
	ΠΟΣΟΣΤΟ % ΣΩΣΤΩΝ ΑΠΑΝΤΗΣΕΩΝ
Α΄ ΓΥΜΝΑΣΙΟΥ
	ΠΟΣΟΣΤΟ % ΣΩΣΤΩΝ ΑΠΑΝΤΗΣΕΩΝ
Β΄ ΓΥΜΝΑΣΙΟΥ (1 ΕΤΟΣ ΜΕΤΑ ΤΗ ΔΡΑΣΗ)

	1) Στο μικροσκόπιο παρατήρησα φυτικό κύτταρο
	88%
	100%

	2) Τα στόματα τα εντόπισα σε όλες τις επιφάνειες του φύλλου μολόχας
	44%
	57%

	3) Παρατήρησα μεταφορά μελανιού στα πέταλα
	46%
	67%

	4) Στην επάνω επιφάνεια του φύλλου της ελιάς παρατήρησα προστατευτικά τριχίδια
	46%
	38%

	5) Τα στόματα συνδέονται με τη διαδικασία της διαπνοής
	84%
	71%

	ΕΡΩΤΗΣΕΙΣ 6-9
	ΠΟΣΟΣΤΟ % ΑΠΑΝΤΗΣΕΩΝ ΝΑΙ  Α΄ ΓΥΜΝΑΣΙΟΥ
	ΠΟΣΟΣΤΟ %  ΑΠΑΝΤΗΣΕΩΝ ΝΑΙ
Β΄ ΓΥΜΝΑΣΙΟΥ (1 ΕΤΟΣ ΜΕΤΑ ΤΗ ΔΡΑΣΗ)

	6) Το εργαστήριο που παρακολούθησα ήταν χρήσιμο
	76%
	90%

	7) Το εργαστήριο με βοήθησε στην κατανόηση του μαθήματος της Βιολογίας
	78%
	95%

	8) Το εργαστήριο βελτίωσε τη στάση μου ως προς το μάθημα της Βιολογίας
	68%
	71%

	9) Θα ήθελα να παρακολουθήσω κι άλλες τέτοιες επιμορφώσεις
	78%
	100%



Για τους μαθητές της Α΄ Γυμνασίου οι ερωτήσεις 1 και 5 πέτυχαν ιδιαίτερα υψηλά ποσοστά επιτυχίας, όπως και από της Β΄. Φαίνεται ότι η γνώση διατηρείται σε μεγάλο βαθμό και θυμούνται τις δραστηριότητες ένα χρόνο μετά. 

Οι απαντήσεις στις ερωτήσεις 6-9 παρουσίασαν μεγάλα ποσοστά, ιδιαίτερα αυξημένα στη Β΄ Γυμνασίου. Η αναδρομική αποτίμηση της εμπειρίας είναι θετική, 100% θα ήθελε κι άλλες παρόμοιες επιμορφώσεις, το 90% ένα χρόνο μετά θεωρεί ότι το εργαστήριο ήταν χρήσιμο, 95% δήλωσε ότι το εργαστήριο συνέβαλε στην κατανόηση του μαθήματος, 71% ότι βελτίωσε τη στάση ως προς το μάθημα. 

Η ερώτηση 10 εστιάζει στις εντυπώσεις, τα συναισθήματα. Στην Α΄ Γυμνασίου οι απαντήσεις είναι πιο ενθουσιώδεις, οι περισσότερες απαντήσεις αφορούν στη χρήση του μικροσκοπίου, οι περισσότεροι περιέγραψαν ποιο πείραμα του άρεσε περισσότερο. Επιπλέον, τους άρεσε ο τρόπος διδασκαλίας και οι καθηγητές. Στη Β΄ Γυμνασίου, θεωρούν ότι τους επηρέασε μακροπρόθεσμα ως προς τη βιολογία και την κατανόηση του μαθήματος. Ως προς τη διδακτική πρακτική μία απάντηση αναφέρει ότι «δεν ήταν πολυλογία όπως συνήθως». Η σημασία του εργαστηρίου στη διδασκαλία της βιολογίας είναι σπουδαία και διεγείρει το ενδιαφέρον για το μάθημα. Η αποτίμηση ένα χρόνο μετά δείχνει επίδραση του εργαστηρίου κυρίως στην εμπειρία και τη στάση τους ως προς τη βιολογία και λιγότερο στη διατήρηση της γνώσης που αποκτήθηκε. 

ΠΑΡΑΡΤΗΜΑ 1 . ΕΡΩΤΗΜΑΤΟΛΟΓΙΟ

ΦΥΛΛΟ ΕΡΓΑΣΙΑΣ
ΕΠΙΛΕΞΤΕ ΜΙΑ ΑΠΑΝΤΗΣΗ
	ΕΡΩΤΗΣΗ 
	ΝΑΙ
	ΟΧΙ

	1) Στο μικροσκόπιο παρατήρησα φυτικό κύτταρο
	
	

	2) Τα στόματα τα εντόπισα σε όλες τις επιφάνειες του φύλλου μολόχας
	
	

	3) Παρατήρησα μεταφορά μελανιού στα πέταλα 
	
	

	4) Στην επάνω επιφάνεια του φύλλου της ελιάς παρατήρησα προστατευτικά τριχίδια
	
	

	5) Τα στόματα συνδέονται με τη διαδικασία της διαπνοής
	
	

	6) Το εργαστήριο που παρακολούθησα ήταν χρήσιμο
	
	

	7) Το εργαστήριο με βοήθησε στην κατανόηση του μαθήματος της Βιολογίας
	
	

	8) Το εργαστήριο βελτίωσε τη στάση μου ως προς το μάθημα της Βιολογίας
	
	

	9) Θα ήθελα να παρακολουθήσω κι άλλες τέτοιες επιμορφώσεις
	
	

	10) Με λίγα λόγια να περιγράψετε τι σας άρεσε περισσότερο στο εργαστήριο που παρακολουθήσατε














